C 245/11

ET

Ärakuulamise eest vastutava ametniku lõpparuanne (1)

Juhtum AT.39563 – Toiduainete pakendamine jaemüügiks (uuesti vastuvõtmine)

(2021/C 245/11)

Otsuse eelnõu on adresseeritud CCPLi kontserni kolmele äriühingule, nimelt äriühingutele CCPL S.c., Coopbox Group S.p.A. ja Coopbox Eastern s.r.o. (edaspidi „adressaadid“).

TAUST

24. juunil 2015 võttis komisjon juhtumis AT.39563 (toiduainete pakendamine jaemüügiks) vastu otsuse C(2015) 4336 final Euroopa Liidu toimimise lepingu artikli 101 ja EMP lepingu artikli 53 kohase menetluse kohta (edaspidi „2015. aasta otsus“). 2015. aasta otsusega lõpetas komisjon uurimise, mis hõlmas värskete toiduainete, näiteks liha, linnuliha, puuviljade ja kala jaemüügipakenditena kasutatavate polüstüreenist plastalustega (edaspidi „vahtplastalused“) seotud viit eraldiseisvat kartelli ja polüpropüleenist plastalustega (edaspidi „jäigad alused“) seotud üht kartelli, milles osales ka CCPLi kontsern. 2015. aasta otsuses tuvastati viis eraldiseisvat ELi toimimise lepingu artikli 101 ja EMP lepingu artikli 53 rikkumist, millest igaühel on erinev geograafiline ulatus ja kestus. Osalemise eest 2015. aasta otsuses käsitletud viiest kartellist kolmes määrati 2015. aasta otsusega trahvid muu hulgas järgmisele viiele juriidilisele isikule, kes kuulusid sel ajal CCPLi kontserni: CCPL S.c., Coopbox Group S.p.A., Poliemme S.r.l., Coopbox Hispania S.l.u. ja Coopbox Eastern s.r.o. (2).

2015. aasta otsusega määras komisjon eespool nimetatud viiele CCPLi kontserni kuuluvale juriidilisele isikule trahvid kogusummas 33 694 000 eurot. Selline kogusumma määrati pärast seda, kui muidu kohaldatavaid trahve vähendati 25 % nimetatud üksuste vähenenud maksevõime tõttu, mille komisjon tegi kindlaks pärast maksevõimetuse taotluse hindamist, mille need üksused esitasid kooskõlas komisjoni trahvide määramise suuniste (3) punktiga 35.

Üldkohus tegi 11. juulil 2019 kohtuasjas T-522/15 otsuse (edaspidi „2019. aasta kohtuotsus“), (4) millega tühistas täielikult CCPLi kontserni kuuluvale viiele eespool nimetatud juriidilisele isikule määratud trahvid, nõustudes väitega, et komisjon ei olnud oma hinnangut maksevõimetuse kohta piisavalt põhjendanud, kuid lükates samas tagasi kõik teised hagejate väited. Sellest tulenevalt tühistas Üldkohus 2015. aasta otsuse resolutsiooni, millega määrati CCPLi kontserni kuuluvale viiele eespool nimetatud juriidilisele isikule trahvid kogusummas 33 694 000 eurot (5).

UUESTI VASTUVÕTMISE MENETLUS

18. septembri 2019. aasta kirjaga teavitas komisjon CCPL S.c.-d kui CCPLi kontserni põhiemaettevõtjat, kes tegutses kontserni juriidiliste isikute nimel, kui ta tegi esialgseid makseid ja sai pärast 2019. aasta kohtuotsust nende maksete eest hüvitist, oma kavatsusest võtta vastu uus otsus, millega määratakse trahvid CCPLi kontserni kuuluvatele asjaomastele üksustele, ning kutsus asjaomaseid üksusi üles esitama oma märkused. Selles kirjas teatas komisjon CCPL S.c.-le ka oma kavatsusest kasutada kohandatud põhisumma arvutamiseks sama meetodit, mida kohaldati 2015. aasta otsuses. Samuti selgitas komisjon oma kirjas, et see meetod tähendaks CCPLi kontserni viimase täispika majandusaasta kogukäibest 10 % moodustava piirangu kohaldamist enne, kui võetakse vastu uus otsus iga kolme rikkumise eest arvutatud trahvide kogusumma kohta. Kirjas teavitati CCPL S.c.-d ka sellest, et kõiki võimalikke trahvi vähendamise taotlusi, mis põhinevad trahvide määramise suuniste punktil 35, analüüsitakse CCPLi kontserni viimatise rahalise seisu alusel.

4. oktoobril 2019 esitasid adressaadid kooskõlas trahvide määramise suuniste punktiga 35 taotluse, et komisjon kaaluks nende maksevõimetust. Kõnealuse taotluse hindamiseks saatis komisjon vastavalt määruse (EÜ) nr 1/2003 (6) artikli 18 lõigetele 1 ja 2 CCPLi kontsernile mitu taotlust, paludes tal esitada teavet oma rahalise seisu ning konkreetse sotsiaalse ja majandusliku olukorra kohta.

28. oktoobri 2019. aasta kirjaga esitas CCPL oma märkused vastuseks 18. septembri 2019. aasta kirjale. CCPL juhtis komisjoni tähelepanu eelkõige CCPLi kontserni eeldatust väiksemale 2019. aasta kogukäibele võrreldes 2018. aastaga (ja tegevuse lõpetamisele teatavates varasemates ettevõtetes) ning palus komisjonil võtta vähenenud käivet arvesse, kohaldades määruse (EÜ) nr 1/2003 artikli 23 lõikes 2 sätestatud 10 % piirangut käibest.

15. mai 2020. aasta kirjas kinnitas komisjon oma kavatsust võtta vastu uus otsus, millega asendatakse 2015. aasta otsuse resolutsiooni asjaomased osad, mis tühistati 2019. aasta kohtuotsusega, ning määrata adressaatidele kohaldatavad trahvid ja võtta nad vastutusele osalemise eest toidukaupade jaemüügiks ettenähtud vahtplastaluste tarnimise sektori kolmes kartellis, mis hõlmavad Itaalia, Edela-Euroopa ning Kesk- ja Ida-Euroopa eraldiseisvaid geograafilisi piirkondi. Seoses kohaldatavate trahvide suureneva piirmäära arvutamisega kinnitas komisjon oma kavatsust kohaldada iga rikkumise puhul määratavate trahvide kogusumma suhtes 10 % piirangut uue otsuse vastuvõtmisele eelnenud aasta kogukäibest (7).

15. juuni 2020. aasta kirjaga esitas CCPLi kontsern vastuseks 15. mai 2020. aasta kirjale täiendavaid märkusi, korrates oma 4. ja 28. oktoobri 2019. aasta kirjades märgitut. CCPLi kontsern väitis, et määratavad trahvisummad peaksid olema mõistlikud, õiglased ja kooskõlas 2015. aasta otsuses teistele adressaatidele määratud trahvidega, et järgida proportsionaalsuse ja võrdse kohtlemise põhimõtteid.

OTSUSE EELNÕU

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta oli CCPLi kontsernil võimalus seisukohti esitada. Otsuse eelnõus ei esita komisjon adressaatidele uusi vastuväiteid ega püüa muuta 21. septembril 2012 selles juhtumis esitatud vastuväidete sisu. Lisaks märgib komisjon, et 2015. aasta otsuse artikkel 1 muutus lõplikuks, sealhulgas käesoleva menetlusega hõlmatud adressaatide suhtes. Otsuse eelnõus sai komisjon, kohaldades lubatud 10 % piirangut CCPLi kontserni 2019. aasta kogukäibest seoses rikkumistega Itaalias ja Edela-Euroopas, trahvide kogusummaks 9 441 000 eurot ning jõudis järeldusele, et trahvide määramise suuniste punktis 35 sätestatud tingimused seoses maksevõimetusega ei ole kõnealusel juhul täidetud.

Seoses sellega ja võttes arvesse asjaolu, et CCPLi kontsern ei ole esitanud mulle taotlusi ega kaebusi, olen seisukohal, et kõnealuse juhtumi puhul on poolte menetlusõiguste tõhus kasutamine tagatud.

Brüssel, 17. detsember 2020. Wouter WILS

(1) Vastavalt Euroopa Komisjoni presidendi 13. oktoobri 2011.aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes, ELT L 275, 20.10.2011, lk 29) (edaspidi „otsus 2011/695/EL“) artiklitele 16 ja 17.

(2) 4. oktoobril 2019 teatas CCPLi kontsern komisjonile, et Coopbox Hispania S.l.u. alustas 2018. aastal likvideerimismenetlust ja Poliemme S.r.l. liideti 2017. aastal Coopbox Group S.p.A.-ga.

(3) Komisjoni suunised määruse (EÜ) nr 1/2003 artikli 23 lõike 2 punkti a kohaselt määratavate trahvide arvutamise meetodi kohta (ELT C 210, 1.9.2006, lk 2).

(4) Kohtuotsus, Üldkohus, 11. juuli 2019, CCPL jt vs. komisjon, T-522/15, ECLI:EU:T:2019:500, mida on parandatud kohtumäärusega, Üldkohus, 6. september 2019, CCPL jt vs. komisjon, T-522/15, ECLI:EU:T:2019:599.

(5) Üldkohus tühistas 2015. aasta otsuse artikli 2 lõike 1 punktid f, g ja h, lõike 2 punktid d ja e ning lõike 4 punktid c ja d.

(6) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(7) Selles kirjas kinnitas komisjon, et kavandatava otsusega määratakse trahvid CCPLi kontserni kolmele üksusele, st adressaatidele. Seoses CCPLi kontserni ülejäänud kahe üksusega, mida käsitleti 2015. aasta otsuses, st äriühingutega Poliemme S.r.l. ja Coopbox Hispania S.l.u., märkis komisjon, et kavandatud otsuses neid kahte äriühingut ei käsitleta, sest esimene äriühing on tegevuse ametlikult lõpetanud ja teine äriühing alustas likvideerimismenetlust.